stanford-oval/wikipedia huggingface dataset:
Aquí no hay quien viva
היסטוריה

שידור הסדרה החל בשנת 2003, לאחר שערוץ אנטנה 3 שכר את שירותיו של המפיק חוסה לואיס מורנו, על מנת להפיק קומדיית מצבים עבור רצועת השידור המאוחרת ביותר של שעות צפיית השיא. אחייניו של מורנו (אלברטו ולאורה קביירו) היו אחראים לרעיונות ולכתיבת התסריטים. בסדרה שולבו הן שחקנים שהיו כבר מוכרים ומפורסמים, כגון אמה פניה ולולס לאון (המוכרת מתפקידיה בסרטיו של פדרו אלמודובר, תפקידים שאף הקנו לה את הכינוי "נערת אלמודובר"), והן שחקנים צעירים שהיו באותה העת בתחילת דרכם, כגון פרננדו טחרו ומלנה אלטריו, שהתפרסמו זמן קצר לפני תחילת שידורי הסדרה בשל מועמדתה של אלטריו וזכייתו של טחרו בפרס גויה לתגלית השנה.
בשנת 2006 רכש אחד הערוצים המתחרים, טלסינקו, 15% מחברת ההפקה Miramón Mendí שהפיקה את הסדרה, ובעקבות כך לא חודש החוזה בין חברת ההפקה לערוץ בו שודרה הסדרה, אנטנה 3, מה שהביא לסיומה של הסדרה. במקביל, החלה חברת ההפקה להפיק עבור ערוץ טלסינקו סדרה חדשה המבוססת על אותו הרעיון, בשם "La que se avecina". בסדרה החדשה משתתפים מרבית השחקנים, התסריטאים וצוות ההפקה של "Aquí no hay quien viva", אך קו-העלילה והדמויות שלה שונים. בסדרה השתלבו, בנוסף לשחקנים מ-"Aquí no hay quien viva", גם שחקנים נוספים, בהם הן שחקנים בתחילת דרכם והן שחקנים מוכרים (כגון אנטוניה סן חואן). שידורי הסדרה החלו בשנת 2007 וב-2022 שודרה העונה ה-13. באפריל 2023 החלו צילומי העונה ה-14 של הסדרה.
עלילה ודמויות > הופעות אורח

במהלך חמש עונותיה של הסדרה התארחו בה שחקנים רבים, ביניהם שחקנים מוכרים רבים וכן כאלה שהתפרסמו לאחר-מכן. בין הבולטים שבהם ניתן למנות את סנטיאגו סגורה, דניאל דיחס, חואן פויגקורבה, מירן איברגורן, לינה מורגן ועוד.
פרסים

במהלך שלוש שנות שידורה זכתה הסדרה בעשרות פרסים ומועמדויות לפרסים. בין הפרסים בהם זכתה:
פרס Ondas לסדרה הטובה ביותר (2003).
חמישה פרסי האקדמיה הספרדית לטלוויזיה, ו-8 מועמדויות לפרס.
שני פרסי Fotogramas de Plata ו-3 מועמדויות לפרס.
ארבעה פרסי TP de Oro ו-5 מועמדויות לפרס.
תשעה פרסי איגוד השחקנים הספרדי ו-6 מועמדויות לפרס.
פרס מיקרופון הזהב של איגוד הטלוויזיה והרדיו הספרדי.
פרס Zapping.
בנוסף, קיבלה הסדרה שלוש פעמים את פרס Gayo, המוענק לסדרות ולסרטים להט"ביים.
בשנת 2016, עשר שנים אחרי שהסתיימו שידורי הסדרה, ערך ערוץ Antena 3 internacional (הערוץ הבינלאומי של רשת אנטנה 3, המשדר במדינות דוברות ספרדית רבות) תחרות בין הסדרות ששודרו ברשת לאורך השנים. התחרות נקראה "תוכנית חייך" (El programa de tu vida), והיא נערכה באמצעות הצבעה של הקהל הרחב. Aquí no hay quien viva זכתה והוכרזה כתוכנית הטובה ביותר של הערוץ בכל הזמנים, בפער גדול משאר המתחרים.
במדינות אחרות > גרסאות של הסדרה במדינות אחרות > צרפת צרפת

ערוץ M6 הצרפתי שידר גרסה מקומית של הסדרה, בשם "Faites Comme Chez Vous!‎" (בצרפתית: "תרגישו בבית!").
במדינות אחרות > גרסאות של הסדרה במדינות אחרות > ארגנטינה ארגנטינה

ערוץ Telefe רכש את הזכויות על הסדרה על-מנת להפיק גרסה מקומית, תחת אותו השם. שידורי הגרסה המקומית החלו בינואר 2008 וזכו לאחוזי צפייה גבוהים. בשל בעיות ניהול בחברה המשיכו שידורי הסדרה רק עד אוגוסט של אותה השנה, למרות הצלחתה.
במדינות אחרות > גרסאות של הסדרה במדינות אחרות > יוון יוון

ביוון הופקה גרסה מקומית תחת השם "Η Πολυκατοικία" (ביוונית: "הבניין"). שידורי הסדרה החלו באוקטובר 2008.
במדינות אחרות > גרסאות של הסדרה במדינות אחרות > צ'ילה צ'ילה

הגרסה הצ'ילאנית הופקה עבור ערוץ Chilevisión, ושידורה החל בדצמבר 2009.
במדינות אחרות > גרסאות של הסדרה במדינות אחרות > פורטוגל פורטוגל

חברת Europroducciones הפיקה את הגרסה הפורטוגזית של הסדרה עבור ערוץ SIC, תחת השם "Aqui Não Há Quem Viva" (פור') (תרגום פורטוגזי בעל משמעות זהה לשם הספרדי). הסדרה שודרה בין השנים 2006 — 2008 והיא כללה שתי עונות (52 פרקים). הסדרה זכתה לאחוזי צפייה גבוהים (כ-30% בממוצע). הסדרה זכתה במספר פרסים: פרס "הקשת" (Arco-Iris) מטעם אגודת הלהט"ב בפורטוגל בשנת 2006; פרס הסדרה הקומית הטובה ביותר לשנת 2010 של "TV 7 Dias", מגזין הטלוויזיה המוביל בפורטוגל; פרס השחקנית הטובה ביותר בקומדיה לשנת 2010 של אותו המגזין (עבור הופעתה של רוזה לובאטו פאריה בתפקיד קונססאו, המקבילה של ויסנטה בסדרה המקורית). הסדרה הייתה מועמדת באותה השנה למספר פרסים נוספים של המגזין (עבור הופעותיהם של השחקנים: ניקולאו בריינר בתפקיד ז'ואו קושטה, מקבילו של חואן קווסטה; ריטה ריביירו בתפקיד לורדש קושטה, מקבילתה של נייבס קווסטה; מריה ז'ואו אבראו בתפקיד דולסה קושטה, מקבילתה של פלומה קווסטה).
במדינות אחרות > גרסאות של הסדרה במדינות אחרות > מקסיקו מקסיקו

במקסיקו הופקה גרסה מקומית של הסדרה, תחת השם "Vecinos" (בספרדית: "שכנים").
במדינות אחרות > גרסאות של הסדרה במדינות אחרות > קולומביה קולומביה

ערוץ RCN הקולומביאני רכש את הזכויות על-מנת להפיק גרסה מקומית תחת אותו השם. השדרה סודרה בין אוגוסט 2008 לפברואר 2009. במהלך השידורים שונתה שעת השידור של הסדרה, כיוון שמספר חברי קונגרס טענו ששידור הסדרה לא מתאים לשעות בהן גם ילדים צופים. הגרסה הקולומביאנית שודרה גם בוונצואלה.
במדינות אחרות > גרסאות של הסדרה במדינות אחרות > איטליה איטליה

חברת Mediaset רכשה את הזכויות על-מנת להפיק גרסה איטלקית לסדרה, תחת השם "Qui non si può vivere" (באיטלקית: "אי אפשר לחיות כאן"). הפקת הסדרה נתקלה בבעיות, כיוון שעל-פי החוק האיטלקי הדמויות לא יכולות להופיע כאשר הן מעשנות או שותות משקאות אלכוהוליים, מה שיוצר בעיה עם הדמות של מריסה.
במדינות אחרות > גרסאות של הסדרה במדינות אחרות > ארצות הברית ארצות הברית

פרק זה טעון עדכון. אנא תרמו לוויקיפדיה . ייתכן שתמצאו פירוט בדף השיחה.
חברת ABC הכריזה שבכוונתה להפיק גרסה אמריקאית לסדרה, תחת השם "I hate this place" (באנגלית: "אני שונא את המקום הזה"). קרייג דויל יהיה אחראי על כתיבת התסריט, בן סילברמן (ממפיקי בטי, המשרד, "לרדת בגדול" האמריקאית, שושלת טיודור) וסופיה ורגרה יביימו. צילומי הסדרה היו צפויים להתחיל בראשית 2011, אך לא התקבלו מאז ידיעות חדשות על הפרויקט.
במדינות אחרות > שידור הסדרה המקורית במדינות אחרות

הגרסה המקורית של הסדרה שודרה/משודרת במספר מדינות, בין השאר:
פינלנד פינלנד: הסדרה שודרה תחת השם Naapureina Madridissa (בפינית: "שכנים במדריד") בערוץ YLE TV1. שידור הסדרה החל במאי 2010.
צ'ילה צ'ילה: הסדרה המקורית שודרה בשנת 2005 בערוץ Chilevisión, לפני הפקת הגרסה המקומית.
סרביה סרביה: הסדרה שודרה תחת השם "Моје драге комшије" (בסרבית: "שכניי האהובים"), בערוץ B92. שידור הסדרה החל בסתיו 2009.
בולגריה בולגריה: הסדרה שודרה תחת השם "Щурите съседи" (בבולגרית: "השכנים המטורפים"), בערוץ bTV. שידור הסדרה החל ביוני 2010.
בוסניה והרצגובינה בוסניה והרצגובינה: הסדרה שודרה בערוץ NTV, תחת השם "Moje drage komšije" (בבוסנית: "שכניי האהובים").
בנוסף, הסדרה משודרת בערוץ אנטנה 3 העולמי, המשודר ברחבי באמריקה הלטינית.
לקריאה נוספת

Paul Julian Smith, Television in Spain: from Franco to Almodóvar, Tamesis Books, 2006
הערות שוליים

↑  'Aquí no hay quien viva' היא הסדרה הנצפית ביותר של העשור, באתר 20minutos,‏ 28 בנובמבר 2010 (בספרדית)
1 2  Aquí no hay quien viva, באתר הרשמי של אנטנה 3 (בספרדית)
↑  הודעה על הזכייה באתר אנטנה 3 הבינלאומי. (בספרדית)
You Are Not Alone (שיר של מודרן טוקינג)

"You Are Not Alone" הוא הסינגל השישה-עשר של הצמד הגרמני מודרן טוקינג, שיצא כחלק מאלבום האולפן השמיני שלו, Alone. השיר יצא לאור ב-1 בפברואר 1999 בהוצאת חברות התקליטים אריולה רקורדס וברטלסמן מיוזיק גרופ כסינגל המוביל מתוך האלבום. "Space Mix '98" נחשב לבי-סייד שלו.
השיר דורג בחמישיות הפותחות בנורווגיה, אוסטריה, ספרד, גרמניה, ופינלנד.
רשימת השמעה

CD-Maxi Hansa 74321 63800 2 (BMG) / EAN 0743216380022 01.02.1999
"You Are Not Alone" (וידאו קליפ) – 3:23
"You Are Not Alone" (עריכת רדיו) – 3:41
"You Are Not Alone" (גרסה מורחבת) – 4:55
"You Are Not Alone" (רמיקס) – 4:32
"Space Mix '98" (עריכת רדיו) – 4:31
מיקומי שיא

|   ‏‏‏  מצעדים ודירוגים (1999)> מדינה |   ‏‏‏  מצעדים ודירוגים (1999)> מצעד |   ‏‏‏  מצעדים ודירוגים (1999)> מיקום שיא |   ‏‏‏  מצעדים ודירוגים (1999)>  |
| --- | --- | --- | --- |
|  אוסטריה | Ö3 אוסטריה טופ 40‏ | 5 |  |
|  אירופה | אירופה הוט 100 | 19 |  |
|  גרמניה | GfK – טופ 100 | 7 |  |
|  נורווגיה | VG-lista | 4 |  |
|  ספרד | PROMUSICAE | 5 |  |
|  פינלנד | המצעדים הפיניים הרשמיים | 8 |  |
|  צרפת | SNEP | 13 |  |
|  שוודיה | סוורייטופליסטן | 15 |  |
|  שווייץ | המצעד השווייצרי | 12 |  |
|   ‏‏‏  מצעדי סוף שנה (1999)> מדינה |   ‏‏‏  מצעדי סוף שנה (1999)> מצעד |   ‏‏‏  מצעדי סוף שנה (1999)> מיקום שיא |   ‏‏‏  מצעדי סוף שנה (1999)>  |
| --- | --- | --- | --- |
|  גרמניה | GfK – טופ 100 | 56 |  |
|  צרפת | SNEP | 93 |  |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 1 בפברואר 1999 | תקליטור | אריולה • BMG |  |
הערות שוליים

↑  Release group “Alone: The 8th Album” by Modern Talking - MusicBrainz, musicbrainz.org
1 2  Modern Talking – You Are Not Alone
↑  norwegiancharts.com - Modern Talking - You Are Not Alone, norwegiancharts.com
↑  Steffen Hung, Modern Talking - You Are Not Alone, austriancharts.at
↑  Salaverri, Fernando (September 2005). Sólo éxitos: año a año, 1959–2002 (1st ed.). Spain: Fundación Autor-SGAE. ISBN 84-8048-639-2.
↑  Offizielle Deutsche Charts - Offizielle Deutsche Charts, www.offiziellecharts.de
↑  Listat, Musiikkituottajat (בפינית)
↑  Release group “Back for Good: The 7th Album” by Modern Talking - MusicBrainz, musicbrainz.org
| מודרן טוקינג |
| --- | --- | --- |
| תומאס אנדרס • דיטר בוהלן  דיסקוגרפיה • שירים | תומאס אנדרס • דיטר בוהלן  דיסקוגרפיה • שירים |  |
| אלבומי אולפן | The 1st Album • Let's Talk About Love • Ready for Romance • In the Middle of Nowhere • Romantic Warriors • In the Garden of Venus • Back for Good • Alone • Year of the Dragon • America • Victory • Universe |  |
| אלבומים אחרים | The Final Album: The Ultimate Best Of • Dieter: Der Film |  |
| סינגלים | "You're My Heart, You're My Soul" • "You Can Win If You Want" • "Cheri, Cheri Lady" • "Brother Louie" • "Atlantis Is Calling (S.O.S. for Love)" • "Geronimo's Cadillac" • "Give Me Peace on Earth" • "Lonely Tears in Chinatown" • "Jet Airliner" • "Don't Worry" • "In 100 Years..." • "You're My Heart, You're My Soul '98" • "Brother Louie '98" • "Space Mix '98" • "We Take the Chance" • "You Are Not Alone" • "Sexy, Sexy Lover" • "Brother Louie '99" • "China in Her Eyes" • "Don't Take Away My Heart" • "Win the Race" • "Last Exit to Brooklyn" • "Ready for the Victory" • "Juliet" • "TV Makes the Superstar" |  |
| שירים אחרים | "No Face, No Name, No Number" • "Shooting Star" |  |
| ערכים קשורים | לואיס רודריגז • בלו סיסטם • סיסטם אין בלו • Dieter: Der Film |  |
So laang we's du do bast

"So laang we's du do bast" (בעברית: "כל עוד אתה שם") הוא שיר שבוצע על ידי הזמר הלוקסמבורגי קמילו פלגן. השיר ייצג את לוקסמבורג באירוויזיון 1960. השיר נכתב על ידי אנרי מוטס והולחן על ידי ז'אן רודרס. השיר הושר שלישי בסדר ההופעות, לפני דנמרק ואחרי שוודיה.
רקע

במרכז מילות השיר עומדת אישה הנפרדת מאהובה שעומד לעזוב.
באירוויזיון

ב-29 במרץ 1960 הופיע פלגן על בימת האירוויזיון. הוא שר שלישי בסדר ההופעות, לפני דנמרק ואחרי שוודיה. עם סיום ספירת הקולות הגיע פלגן למקום ה-13 (והאחרון) עם נקודה אחת בלבד.
הערות שוליים

1 2  Eurovision 1960 Results: Voting & Points
FIFA 20

| --- | --- |

 כללי
 תאריך הוצאה:  27 בספטמבר 2019 
 סוגה:  משחקי ספורט ממוחשבים (כדורגל)
 פיתוח:  EA Canada, EA רומניה 
 הוצאה לאור:  EA Sports 
 סדרה:  FIFA
 דרישות תוכנה
 מנוע משחק:  Frostbite 3
 מצבי משחק:  משחק וידאו למשתתף יחיד 
 פלטפורמות:  Microsoft Windows פלייסטיישן 4 Xbox One נינטנדו סוויץ'
 אתר רשמי
 
FIFA 20 הוא המשחק ה-27 בסדרת פיפ"א, משחק וידאו מתוצרת EA Sports העוסק בניהול ומשחק כדורגל. זהו המשחק הראשון בסדרה ללא גרסאות Xbox 360 ופלייסטיישן 3 מאז FIFA 06 ו-FIFA 07, בהתאמה.
הקיצוני של ריאל מדריד ונבחרת בלגיה בכדורגל אדן אזאר מופיע על עטיפת הגרסה הגילה של המשחק, ובלם ליברפול והולנד וירג'יל ואן דייק על שער מהדורת ליגת האלופות. קשר יובנטוס וריאל מדריד לשעבר זינדין זידאן הופיע על עטיפת מהדורת האולטימייט.
מאפיינים > מצב VOLTA

השינוי הבולט ביותר במשחק הוא המצב החדש VOLTA Football. המצב, שמשמעות שמו בפורטוגזית היא "חזרה", מתמקד בכדורגל רחוב ולא במשחקי כדורגל מסורתיים. הוא כולל מספר אפשרויות לשחק בקבוצות של שלושה, ארבעה וחמישה שחקנים, כמו גם עם חוקי קטרגל מקצועי.
בנוסף, לשחקנים יש אפשרות ליצור את השחקן המותאם אישית שלהם לפי מין, ביגוד, נעליים, כובעים, אביזרים וקעקועים. מצב VOLTA, בדומה למצב The Journey שהופיע ב-FIFA 17 עד FIFA 19, מלווה בסיפור רקע של שחקן בשם Revvy שמנסה לזכות עם קבוצתו באליפות העולם בכדורגל רחוב. הסיפור מלווה בהופעות קמע של כוכב The Journey אלכס האנטר, סוכנתו ביאטריז וילאנובה וכדורגלן ריאל מדריד ויניסיוס ז'וניור.
VOLTA Football כולל 17 מגרשים, כאשר כל אחד מהם מספק חוויה ייחודית. בנוסף למחסן הגנרי ולחניון, מופיעים במצב מגרשים המבוססים על ערים אמיתיות: אמסטרדם, ברצלונה, ברלין, בואנוס איירס, קייפטאון, לאגוס, לונדון, לוס אנג'לס, מקסיקו סיטי, מיאמי, ניו יורק, פריז, ריו דה ז'ניירו, רומא וטוקיו.
מאפיינים > Ultimate Team

Ultimate Team כולל 88 שחקני אייקון, כולל 15 חדשים: קרלוס אלברטו, ג'ון בארנס, קני דלגליש, דידייה דרוגבה, מייקל אסיין, גארינצ'ה, ז'וזפ גוארדיולה, קאקה, רונאלד קומאן, אנדראה פירלו, איאן ראש, הוגו סאנצ'ס, איאן רייט, ג'אנלוקה זמברוטה וזינדין זידאן.
שני מצבי משחק חדשים, Mystery Ball ו-King of the Hill, משולבים גם הם ב-Ultimate Team לאחר הכללתם במצב ה-Kick Off. מצב Mystery Ball מעניק לצד ההתקפי בונוסים למסירה, בעיטה, כדרור, מהירות או כולם יחד, ואילו במצב King of the Hill שחקנים נאבקים על החזקה באזור אקראי על המגרש על מנת להעלות את מספר הנקודות של השער הבא.
מאפיינים > מצב קריירה

במצב הקריירה נערכו כמה שינויים, בעיקר במצב המאמן, שכללו מסיבות עיתונאים אינטראקטיביות מלאות, שיחות עם שחקנים ומערכת מורל משופרת לשחקנים שיכולה להשפיע על סטטיסטיקת הקבוצה או השחקנים הבודדים.
מאפיינים > רישיונות

FIFA 20 כולל יותר מ-30 ליגות ברישיון רשמי, למעלה מ-700 קבוצות כדורגל ולמעלה מ-17,000 שחקנים. לראשונה בהיסטוריה נוספו למשחק ליגת העל הרומנית בכדורגל ו-14 קבוצותיה, וכן המועדון האמירותי אל-עין.
יובנטוס, בוקה ג'וניורס וריבר פלייט אינן מוצגות במשחק לאחר שחתמו על עסקאות שותפות בלעדיות עם פרו אבולושן. כתוצאה מכך הן מכונות במשחק, בהתאמה, פיימונטה קלצ'ו, בואנוס איירס ונונייס. בנוסף, סמלי ומדי הקבוצות הרשמיים אינם מופיעים והוחלפו בעיצובים מותאמים אישית שנוצרו על ידי EA. אצטדיון אליאנץ, הבונבוניירה ואל מונומנטל מוחלפים גם הם באצטדיונים גנריים, בדומה לאליאנץ ארנה של באיירן מינכן, שרישיונו ניתן באופן בלעדי ל-PES.
FIFA 20 שומרת על הרישיונות הבלעדיים לליגת האלופות, הליגה האירופית והסופר קאפ האירופי, והליגות היבשתיות של אמריקה הדרומית - גביע ליברטדורס, גביע סודאמריקנה וגביע רקופה סודאמריקנה, מופיעות במשחק מאז העדכון במרץ 2020.
הערות שוליים

↑  אבי אטיאס, ‏רשמי: ואן דייק ואדן הזאר על עטיפת FIFA 20, באתר ONE‏, 26 ביולי 2019
↑  פיפ"א 20: זינדין זידאן על העטיפה, באתר ערוץ הספורט, 30 ביולי 2019
↑  אבי אטיאס, ‏חוזרים לרחוב: הכירו את מוד VOLTA ב-FIFA 20, באתר ONE‏, 8 ביוני 2019
↑  Futsal included in the new Volta Football by EA Sports, Futsal Focus, ‏9 ביוני 2019
↑  Introducing EA Sports VOLTA FOOTBALL in FIFA 20, Electronic Arts
↑  FIFA 20: Ultimate Team to Include Brand New Icons Including Ian Wright, Andrea Pirlo & Didier Drogba, 90min, ‏31 ביולי 2019
↑  FIFA 20 Ultimate Team: New House rules, FUT Friendlies, ICONS, King of the Hill, Mystery Ball, and more revealed by EA, RealSport101, ‏31 ביולי 2019
↑  FIFA 20's Career Mode will have some major changes, The Sixth Axis, ‏7 באוגוסט 2019
↑  FIFA 20: New league finally announced as EA fight back at PES 2020, RealSport101, ‏27 באוגוסט 2019
↑  אביתר כהן, יובנטוס מחוץ לפיפ"א 2020, באתר ynet, 16 ביולי 2019
↑  Juventus to be called Piemonte Calcio in Fifa after PES deal, BBC, ‏16 ביולי 2019
↑  FIFA 20 - All Leagues and Clubs, EA Sports, ‏30 ביולי 2019
↑  צפו: גביע הליברטדורס בדרך לפיפ"א 20, באתר ערוץ הספורט, 21 בנובמבר 2019
אברהם דנציג

| --- | --- |
 לידה:  1748 ה'תק"ח דנציג 
 פטירה:  1820  (בגיל 72 בערך) ד' בתשרי ה'תקפ"א וילנא
 מקום פעילות:  וילנא
 תקופת הפעילות:  ? – 12 בספטמבר 1820 
 תחומי עיסוק:  פוסק הלכה, דיין
 רבותיו:  רבי יחזקאל לנדא
 חיבוריו:  חיי אדם, חכמת אדם, נשמת אדם ועוד
 
רבי אברהם דאנציג (ה'תק"ח, 1748 – ד' בתשרי ה'תקפ"א, 1820) היה מחברם של ספרי ההלכה חיי אדם, חכמת אדם ובינת אדם.
ביוגרפיה

נולד בשנת תק"ח לרב יחיאל מיכל בעיר דנציג (בימינו גדנסק שבפולין). בצעירותו למד אצל הרב יוסף ליברמן מפראג. בסביבות גיל שמונה עשרה עבר ללמוד אצל הרב יחזקאל לנדא ובאותה תקופה גם התחתן. לאחר חתונתו עבר לווילנה ועבד כסוחר ובאופן לא רשמי שימש כרב, כאידיאל שאין ליהנות מן התורה. לאחר שירד מנכסיו בסביבות שנת תק"ע שימש באופן רשמי כרב ודיין בווילנה.
והנה ידעתי כי יתלחשו עלי, ויאמרו הגם שאול בנביאים? הלא זה האיש ידענו בו שהיה מסוחרי ארץ, פרנקפורט ולייפסיג יותר מט"ו שנים, ותורתו אימת נעשית? והתורה העידה לא מעבר לים הוא שאינה מצויה לא בתגרנין ולא בסחרנין! דע לך אחי, כי נסיעתי למרחקים לא היה לקבץ עושר חלילה, יעיד עליו אדון הכל, רק לפרנס בני ביתי. וירושה היא בידי מאבותי הקדושים הלא הוא אדוני אבי זקני הרב הגדול המפורסם בדורו לצדיק תמים מורינו הרב שמואל בעל המחבר ספר נחמות ציון ... זה היה דרכו כל ימיו לא נהנה מהתורה והיה לו עשרה בנים וכלכל אותם בכבוד ביגיע כפו, והיה דורש תמיד לרבים בדברי מוסר, ובצע כסף לא לקח. גם אני הלכתי בעקבותיו, ולא זזה הוראה מתוך ביתי זה יותר מעשרים שנה ולא נעשה דבר גדול בקהילתנו בלתי הסכמתי, לא בכסף ולא במחיר.
עד זה שנתים שמטה ידי והייתי מוכרח לקבל עלי עול הוראה בקבלת פרס שהתירה התורה לתלמידי חכמים בזקנותם. וברוך אשר עשה לי הנפש הזה מעודי שלא לאהוב ממון.
לרב אברהם דנציג היו לפחות שלושה בנים ושתי בנות. בנו משה נפטר בגיל עשרים, והוא קרא לשניים מחיבוריו "מצבת משה" ו"זכרו תורת משה" לזכרו.
הרב אברהם דנציג בא בקשרי משפחה עם משפחת הגאון מווילנה, אחר שבנו רבי יצחק נשא את נכדתו של הגר"א (בת בנו, רבי יהודה לייב). הוא גילה הערצה רבה לגאון, קרא לו "יחיד בדורו" ופירט את סדר לימודו בתחילת ספרו "זכרו תורת משה". בספרו חיי אדם הוא משיג על הגר"א מספר פעמים. בהקדמתו לספרו הבא חכמת אדם הוא מספר שרבים התרעמו על כך, ומשום כך הוא נמנע בספר זה מלהביא מדבריו.
הרב אברהם דנציג קיבל הסכמות לספריו ממספר רבנים, ביניהם ידידו ורבה של וילנה הרב אברהם אבלי פאסוועלער, שגם סייע לו בעריכת ספרו חכמת אדם. הסכמה נוספת לספרו חכמת אדם קיבל מרבי חיים מוולוז'ין, שאף יעץ לו לערוך את הספר לפי סימני השולחן ערוך, ולא ב"כללים" לפי סדר ענייני. כן התכתב רבות עם הרב מאיר פוזנר, מחבר הספר בית מאיר.
בשנת 1804 פרצה שרפה בסמוך לבית משפחת דנציג במחסן אבק שרפה, ושלושים ואחד אנשים נספו בה. לעומת זאת מבני המשפחה רק נפצעו. הרב אברהם דנציג תיקן לזכר הנס יום חג קבוע וכינהו פולווערפורים - "פורים של אבק שרפה".
ספרו "חיי אדם" נחשב כספר הפסיקה הנחשב ביותר במזרח אירופה עד התפשטות הספר משנה ברורה. ברחבי ליטא ובלארוס התקיימו בריכוזים היהודיים חבורות מיוחדות בשם "חיי אדם", שמטרתן לימוד משותף, בדרך כלל עם רב או מגיד שיעור בספר "חיי אדם" הלכה למעשה. בערים רבות היו אפילו בתי כנסת מיוחדים - "קלויז חיי אדם".
נפטר בד' בתשרי ה'תקפ"א, בגיל שבעים ושלוש. נקבר בבית הקברות של שניפישוק בווילנה, בו טמון גם הגר"א.
ספריו

חיי אדם - קיצור הלכות מחלק אורח חיים בשולחן ערוך
נשמת אדם - חלק העיונים מספר חיי אדם
חכמת אדם - קיצור הלכות מחלק יורה דעה בשולחן ערוך
בינת אדם - חלק העיונים מספר חכמת אדם.
קונטרס מצבת משה - בענייני אבלות
זכרו תורת משה - קיצור הלכות שבת
מצות משה - קיצור ספר חרדים
שערי צדק - קיצור מצוות התלויות בארץ
תולדות אדם - פירוש על הגדה של פסח
בית אברהם - צוואתו
הרב דאנציג תכנן גם להוציא קיצור הלכות על דיני ממונות בשם משפטי צדק, וקיצור הלכות מאבן העזר בשם בית הנשים. הוא לא סיים את הספרים הללו, והחלקים שסיים צורפו לספרו חכמת אדם. בספריו הוא מזכיר עוד יצירות שחיבר ונשארו בכתב יד, ביניהם פירושים על ספר איוב וספר משלי. בשנת תשפ"ג הודפס בהוצאת מכון ירושלים ספר שחיבר כשהיה בן 22 ונתגלה בכתב יד:
דברי חכמים - דרשות וחידושים על התלמוד ופרשיות התורה, רובם מפי רבנים אצלם למד
ביאורים

↑  הספר "חכמת אדם" מצוטט גם בשו"ת חתם סופר (חלק יורה דעה סימן שכז), שאף הורה לבנו הכתב סופר כי כאשר ימהר ולא יהיה לו פנאי לבדוק שאלה ולהורות בכוחות עצמו, יפסוק על פי הספר "חכמת אדם". (מאיר יהושע קצנלבוגן, מבוא - רבי אברהם דנציג בעל חיי אדם, חיי אדם עם פסקי משנה ברורה, ירושלים, תשס"ח, עמ' 43-42, באתר אוצר החכמה)
↑  נתגלה בין כתבי יד של הרב יעקב מאיר מאלזס, שעברו מדור לדור במשפחתו עד לרב ארנסט גוגנהיים. נכדו של האחרון, הרב יונתן גוגנהיים, פיענח את כתב היד וערך אותו. (דניאל גוגנהיים, "Divrei Hakhamim, un manuscrit inconnu du rabbin Abraham Dantzig", באתר יהדות אלזס)
| אחרונים |
| --- | --- | --- |
| חכמי יהדות אשכנז | רבי משה איסרליש (הרמ"א) • רבי שלמה לוריא (המהרש"ל) • רבי יהודה ליווא בן בצלאל (המהר"ל מפראג) • רבי מרדכי יפה (ה"לבוש") • רבי יהושע פלק כץ (הסמ"ע) • רבי שמואל אליעזר הלוי איידלס (המהרש"א) • רבי יואל סירקיש (הב"ח) • רבי שבתי הכהן (הש"ך) • רבי העשיל מקראקא • רבי דוד הלוי סגל (הט"ז) • רבי אברהם אבלי הלוי גומבינר (ה"מגן אברהם") • רבי יאיר חיים בכרך (ה"חות יאיר") • רבי יעקב יהושע פלק (ה"פני יהושע") • רבי אריה לייב גינצבורג (ה"שאגת אריה") • רבי נתנאל וייל (בעל "קרבן נתנאל") • רבי יוסף תאומים (ה"פרי מגדים") • רבי יחזקאל לנדא (ה"נודע ביהודה") • הגאון מווילנה • רבי שניאור זלמן מלאדי (בעל "שולחן ערוך הרב") • רבי יהודה לייב מינוביץ' (בעל "שארית יהודה") • רבי אריה לייב הלר (ה"קצות") • רבי אברהם דנציג (ה"חיי אדם") • רבי יעקב לורברבוים (ה"נתיבות המשפט") • רבי עקיבא איגר • רבי משה סופר (ה"חתם סופר") • רבי מנחם מנדל שניאורסון (ה"צמח צדק") • רבי שלמה קלוגר • רבי שלמה גאנצפריד (בעל ה"קיצור שולחן ערוך") • רבי יצחק אלחנן ספקטור • רבי יחיאל מיכל אפשטיין (בעל "ערוך השולחן") • רבי שלום מרדכי שבדרון (המהרש"ם) • רבי ישראל מאיר הכהן (ה"חפץ חיים") • רבי חיים עוזר גרודזנסקי • רבי חיים מבריסק • רבי שמעון שקופ • רבי ברוך בער ליבוביץ • רבי אברהם ישעיהו קרליץ (ה"חזון איש") • רבי משה פיינשטיין • רבי מנחם מנדל שניאורסון ("הרבי מליובאוויטש") |  |
| חכמי יהדות ארצות האסלאם ומגורשי ספרד | רבי שמואל די מדינה (מהרשד"ם) • רבי אברהם די בוטון (בעל "לחם משנה") • רבי יוסף קורקוס • רבי חיים בנבנישתי (בעל "כנסת הגדולה") • רבי יהודה רוזאניס (בעל "משנה למלך") • רבי אפרים נבון (המחנה אפרים) • רבי שלום שרעבי (הרש"ש) • רבי יחיא צאלח (מהרי"צ) • רבי חיים יוסף דוד אזולאי (החיד"א) • רבי מרדכי כרמי (ה"מאמר מרדכי") • רבי יום-טוב אלגאזי (המהרי"ט אלגאזי) • רבי חיים פלאג'י • רבי עבדאללה סומך • רבי יוסף חיים מבגדאד (ה"בן איש חי") |  |
| חכמי ארץ ישראל | רבי דוד בן זמרא (הרדב"ז) • רבי יוסף קארו (הבית יוסף) • רבי משה מטראני (המבי"ט) • רבי בצלאל אשכנזי (ה"שיטה מקובצת") • רבי יוסף מטראני (המהרי"ט) • רבי לוי בן חביב (המהרלב"ח) • רבי אברהם יצחק הכהן קוק • הרב בן-ציון מאיר חי עוזיאל • הרב יהודה לייב הלוי אשלג (בעל הסולם) • הרב יצחק אייזיק הרצוג • הרב צבי פסח פרנק • רבי שלמה זלמן אוירבך • רבי שאול ישראלי • רבי אליעזר יהודה וולדנברג • רבי בן ציון אבא שאול • רבי אברהם אלקנה כהנא שפירא • רבי מרדכי אליהו • רבי יוסף שלום אלישיב • הרב עובדיה יוסף • רבי שמואל הלוי ואזנר • רבי זלמן נחמיה גולדברג |  |
תנאים •  אמוראים  •  סבוראים  •  גאונים  •  ראשונים
| --- | --- |
בקרת זהויות :  NLI: 987007260377505171  GND: 141602090  ISNI: 0000 0000 8055 1945  LCCN: n88102152  NTA: 264083644  SELIBR: 47988  VIAF: 7801872   WorldCat (עם VIAF): 7801872
אבדון

ערך זה עוסק בשד מיתולוגי. אם התכוונתם לסרט בכיכובם של טום קרוז ומורגן פרימן, ראו .
אבדון נלחם בכריסטיאן, איור מהספר מסעות ההלך מאת ג'ון באניין
אֲבַדּוֹן הוא, במסורות מסוימות, השד השולט במדור הגיהנום השביעי. שמו שאוב מהמילה העברית אבדון.
המילה אבדון מופיעה במקרא, בספרים תהילים, משלי ואיוב, במשמעותה זהה לזו בת ימינו. בספר חזון יוחנן (פרק ט', פסוקים ז'–י"א) אבדון מכונה "המשחית" ו"מלך הארבה" על ידי יוחנן עצמו:
"וְשִׁרְיֹנִים לָהֶם כְּשִׁרְיֹנֵי בַרְזֶל וְקוֹל כַּנְפֵיהֶם כְּקוֹל מַרְכְּבוֹת סוּסִים רַבִּים עֲרוּכִים לַמִּלְחָמָה׃ וּזְנָבוֹת לָהֶם כְּזַנְבוֹת עַקְרַבִּים וְעֳקָצִים בְּזַנְבוֹתָם וְהָשְׁלְטוּ לְעַנּוֹת אֶת־בְּנֵי הָאָדָם חֲמִשָּׁה חֳדָשִׁים׃ וּמַלְאַךְ הַתְּהוֹם הוּא מֶלֶךְ עֲלֵיהֶם וּשְׁמוֹ אֲבַדּוֹן בְּעִבְרִית וְאַפּוֹלְיוֹן בִּיוָנִית׃.
במזמור שנמצא באחת ממגילות ים המלח, אשר נחשפו בשנת 1947, מסופר על "שאול האבדון" ועל "שטף הבליעל אשר הציף את אבדון". ממסמכיו העתיקים של פילון האלכסנדרוני, פילוסוף יהודי שחי באלכסנדריה בין השנים 20 לפנה"ס–50 לספירה, אבדון מצוין כמקום – שאול או גיהנום – ולא כשד או מלאך. נראה כי היה זה יוחנן הקדוש אשר שייך לשד מסוים את השם אבדון. בכתב מן המאה ה-3 הקרוי "מעשי תומאס", אבדון הוא שמו של שד, או השטן עצמו. בין היתר, אבדון זוהה כמלאך המוות וההרס, שד המצולות, והעומד בראש היררכית השדים במקביל לשד סמאל התלמודי.
בכישוף ובאלכימיה, אבדון הוא המלאך המשחית של חזון אחרית הימים. בספרו של המלומד הבריטי מסוף המאה ה-18 פרנסיס בארט,‏ The Magus ("הקוסם"), מתואר אבדון בציור צבעוני כאחד מן השדים הרשעים. במיתוס הימיביניימי, אבדון שימש כמילה נרדפת לגיהנום או לשליטו, ובספר חזון יוחנן, כאמור, הוא תואר כמלאך התהום הנוצרי. כמו כן, נראה כי אבדון הוא השד המקביל לאל היווני אפוליון, המתואר בברית החדשה כמובילם של שדי הארבה אשר יפרצו אל פני האדמה באחרית הימים.
בתורות העל-טבעיות, אבדון מקושר אל צבעי האדום, החום והירוק, לעונת החורף וחודש ינואר בפרט, לשבת, לאינטואיציה, להקרבת קורבן ואתגר, לאבן האודם ולחרב. סמלו בקלפי הטארוט הוא קלף ה"שיפוט".[דרוש מקור]